[{"text_idx": "#000002", "text": "Japanio liveris al nia poezio du metrikajn donacojn: hajko kaj tankao. En 2013 g\u0302i donacis ion ankau\u0306 al nia teatro: kamis\u0302ibajo."}, {"text_idx": "#000003", "text": "Temas pri formo de migra teatro, kie gravas kaj la teksto kaj la bildoj, same kiel en la komiksa arto: ne hazarde pluraj famaj manga-au\u0306toroj debutis kiel verkistoj de kamis\u0302ibajoj. La japana kulturo konas paperteatron (lau\u0306litera traduko de \u201ckamishibai\u201d) jam de tri jarcentoj: g\u0302uste la 1950aj jaroj konsistigis oran epokon, kun pli ol kvindek mil rakontistoj tra la tuta insularo."}, {"text_idx": "#000004", "text": "Tiu c\u0302i spektaklo estas tiel nova g\u0302enro en Esperantio, ke necesas enkonduki neologismon por la specifa scenejeto (\u201cButai\u201d en la japana): mi proponas la terminon \u201ckasteledo\u201d. Male, por la lignopecoj kiujn la rakontonto kunfrapas por altiri la atenton (hyoshigi) mi uzas la terminon \u201cfrapiletoj\u201d."}, {"text_idx": "#000008", "text": "Albaniva kaj s\u0302iaj sep nanoj en dek ok scenoj rakontas la historion de ela virino, jam kvardekjara sed ankorau\u0306 sentimente nematura. Apud Albaniva kaj la nanoj ni renkontas la princon (kun tute alia rolo ol en la tradicia fabelo pri Neg\u0302ulino) kaj la malican sorc\u0302istinon, kiu fakte estas la terura materiig\u0302o de la orgojlo de Albaniva. Temas do pri psikologia rakonto, kun intime melankolia filigrano, kaj kun neatendita epilogo."}, {"text_idx": "#000013", "text": "Same kiel por Albaniva, la au\u0306toro donas propran, originalan interpreton pri fama fabelo, kiun li reverkis komplete. Se la unua kamis\u0302ibajo resendas al Neg\u0302ulino, la dua s\u0302ajnas inspirita de Rug\u0302a C\u0302apuleto. C\u0302i tiu aperas kiel juna adoleskantino en griza tuniko kaj rug\u0302a pelerino, trairanta arbaron por alporti provianton al sia avino. Lupo estas viro, fakte Wolf(gang) la Arbarmastro (lau\u0306 negativa arketipo plej trafe disvolvita en Sur la marmorklifoj de Ernst Ju\u0308nger: tie li identig\u0302as kun Adolf Hitler)."}, {"text_idx": "#000015", "text": "En Karmezina renkontis Lupon ne mankas la C\u0302asisto, kiu mortigas Lupon kaj savas la avinon kaj nepinon. Sed lia rolo estas iom alia ol en la origina fabelo. Cetere, la sanga historio restas sanga ankau\u0306 c\u0302e Giorgio Silfer, sed surprize alispeca."}, {"text_idx": "#000017", "text": "Per la tria kamis\u0302ibajo, Gvendolena la blanke-brova, ankau\u0306 verkita en 2013 konklude al mia dua teatra trilogio, mi tre libere vizitas la legendojn pri reg\u0302o Arturo, kiel kutime donante originalan interpreton. Kvankam la titolo enhavas la nomon Gvendolena, la vera protagonisto estas s\u0302ia fianc\u0302o Alfriko, kiu memorigas la figuron de sorc\u0302isto Merlin."}, {"text_idx": "#000018", "text": "Kial la nomo de mezepoka angla gramatikisto? C\u0302ar Alfriko malkovris sin sorc\u0302isto, kiam li konstatis, ke li facile ekposedas c\u0302iun lingvon. Sufic\u0302is au\u0306skulti la interparolon de maljunuloj, la meson de pastro, la ordonojn de armeanoj, la kantojn de maristoj \u2013 kaj rapide li scipovis la keltan, la latinan, la saksan kaj tiel plu."}, {"text_idx": "#000019", "text": "Male al Merlin, Alfriko ne apartenas al iu sorc\u0302istino au\u0306 diino. Li kreas sian sag\u0302on, ankau\u0306 pri magiaj artoj, danke al la vojag\u0302oj tra nordaj kaj sudaj maroj, akompane al bona onklo komercisto kiu komprenis lian talenton. Li klerig\u0302as c\u0302e grekoj, judoj kaj araboj, en socioj pli evoluintaj ol tiu de Avalono. Tien reveninte, li estos sorc\u0302isto kaj mago simple c\u0302ar la loka socio volas vidi en li tion. Li ludos gravan politikan rolon en la patrolando, kvankam li ne estas nobelo. Tamen nobelecon li akiras, g\u0302uste por svati Gvendolenan."}, {"text_idx": "#000021", "text": "Alfriko malkovris ke amo estas unuavice la projekcio de si mem, sur alia persono. Kaj se ni amas nin mem (kio tute ne estas egoismo), amo povas dau\u0306ri eterne. En la arabaj landoj li konsciis ke viro povas ami pli ol unu virinon, kaj samtempe kaj dum la tuta vivo. Kaj tio klarigas pri la psiko de sag\u0302a viro. Pri la psiko de sag\u0302a virino li estis pli rezervita. Au\u0306 lia tiurilata malkovro perdig\u0302is."}]